

**ΔΕΛΤΙΟ ΤΥΠΟΥ**

Ρόδος, 27 Μαΐου 2025

 **ξενοδοχειακο επιμελητηριο της ελλαδοσ**

⦁ **Σταδίου 24 – 105 64 Αθήνα – τηλ. 2132169900 – φαξ 210 32 25 449 – e-mail : info@grhotels.gr**

**Η Φιλοξενία πρωταγωνιστής στη βιωσιμότητα**

2ο Συνέδριο του ΞΕΕ, στο πλαίσιο της πρωτοβουλίας

«Φιλοξενία με Αξία για Όλους», στη Ρόδο

Ο πρωταγωνιστικός ρόλος της Φιλοξενίας στην προσπάθεια να κερδηθεί το κρίσιμο στοίχημα της βιωσιμότητας βρέθηκε στο επίκεντρο του Συνεδρίου που πραγματοποιήθηκε με ξεχωριστή επιτυχία την Τρίτη 27 Μαΐου στη Ρόδο, με τη συνδιοργάνωση του ΞΕΕ και της Περιφέρειας Νοτίου Αιγαίου.

Το Συνέδριο «Χαράσσοντας τον Δρόμο για ένα Βιώσιμο Αύριο» είναι το δεύτερο που πραγματοποιείται στο πλαίσιο της πρωτοβουλίας «Φιλοξενία με Αξία για Όλους», γιορτάζοντας τα 90 χρόνια από την ίδρυση του ΞΕΕ.

Ο επιτακτικός χαρακτήρας της απάντησης στην κλιματική κρίση και η διασφάλιση ενός βιώσιμου μέλλοντος για τις τοπικές κοινωνίες και οικονομίες, με πρωτοπόρο τη Φιλοξενία, ήταν μεταξύ των σημείων που τονίστηκαν με έμφαση στις τοποθετήσεις τόσο της Υφυπουργού Τουρισμού κυρίας **Άννας Καραμανλή** όσο και του Προέδρου της Ένωσης Περιφερειών Ελλάδος (ΕΝ.Π.Ε.) και Περιφερειάρχη Νοτίου Αιγαίου **κ. Γιώργου Χατζημάρκου**. Βιντεοσκοπημένο μήνυμα απέστειλε επίσης ο Ευρωπαίος Επίτροπος Βιώσιμων Μεταφορών και Τουρισμού **κ. Απόστολος Τζιτζικώστας**, ο οποίος τόνισε την ανάγκη εκπόνησης μιας ολοκληρωμένης και συνεκτικής στρατηγικής για τη βιώσιμα ανάπτυξη του Τουρισμού από την Ε.Ε.

Κατά την έναρξη των εργασιών, παρουσιάστηκε από τον **Δρ. Γεώργιο Πετράκο,** Καθηγητή Ποσοτικών Μεθόδων & Η/Υ, στο Πάντειο Πανεπιστήμιο και Γενικό Διευθυντή του ΙΤΕΠ, έρευνα του Ινστιτούτου με τίτλο “ ESG - Βιωσιμότητα του Ξενοδοχειακού Κλάδου”, στην οποία αποτυπώνονται οι επιδόσεις του ξενοδοχειακού κλάδου για τη βιωσιμότητα και πιο συγκεκριμένα: για την προστασία του περιβάλλοντος, την κοινωνική ευθύνη και τη σύγχρονη εταιρική διακυβέρνηση.

Στις θεματικές συζητήσεις που ακολούθησαν και συντόνισε η δημοσιογράφος του ΣΚΑΪ TV κυρία **Κορίνα Γεωργίου** παρουσιάστηκαν αναλυτικά ιδέες και προτάσεις για την κατάκτηση όλο και υψηλότερων στόχων βιωσιμότητας καθώς και καλές πρακτικές που ήδη εφαρμόζονται με επιτυχία από τον ξενοδοχειακό κλάδο.

Ιδιαίτερο ενδιαφέρον, στο πλαίσιο του Συνεδρίου, συγκέντρωσε το διεθνώς πρωτοποριακό σύστημα περιβαλλοντικής κατάταξης των ξενοδοχείων που σχεδίασε το ΞΕΕ σε συνεργασία με το ΤΕΕ και νομοθέτησε πρόσφατα το Υπουργείο Τουρισμού.

Χρυσός χορηγός του Συνεδρίου ήταν η Τράπεζα Πειραιώς και Αργυροί χορηγοί η Κ2Β (Κωτσόβολος) και η GEBERIT. Χορηγός αερομεταφορών η AEGEAN.

Χορηγοί επικοινωνίας ήταν οι: TV KOSMOS, REAL VOICE 99.5, Greek Travel Pages (gtp), Rodos Today, tornos news, tourismtoday.gr, Travel Daily News, Travelling News, Δημοκρατική, Ροδιακή, Τουριστική Αγορά.

Ο Πρόεδρος του Ξενοδοχειακού Επιμελητηρίου Ελλάδος **κ. Αλέξανδρος Βασιλικός**, δήλωσε:

«*Το στοίχημα της βιωσιμότητας απαιτεί ευθύνη στην πράξη. Για αυτό και η Φιλοξενία πρωταγωνιστεί στο άνοιγμα του δρόμου προς ένα βιώσιμο αύριο, επιβεβαιώνοντας τον ηγετικό ρόλο της Ελλάδας στον παγκόσμιο τουρισμό. Ο στόχος είναι ξεκάθαρος. Βιώσιμη φιλοξενία σημαίνει βιώσιμα ξενοδοχεία και βιώσιμοι προορισμοί. Ο κλάδος μας έχει μπει μπροστά για να κατακτήσουμε αυτό τον στόχο αλλά σίγουρα έχουμε δρόμο μπροστά μας κι απαιτούνται τρεις κρίσιμες προϋποθέσεις: Χρηματοδοτικοί πόροι και εργαλεία, Συνεργασία και Όραμα από τις Ηγεσίες. Με την κατάλληλη υποστήριξη, οι ξενοδόχοι έχουμε αποδείξει διαχρονικά πως μπορούμε να βάζουμε υψηλούς στόχους, να τους πετυχαίνουμε και να εγγυόμαστε με τις επιτυχίες μας μια Φιλοξενία με Αξία για Όλους*».

Ο Πρόεδρος της Ένωσης Περιφερειών Ελλάδος (ΕΝ.Π.Ε.) και Περιφερειάρχης Νοτίου Αιγαίου **κ. Γιώργος Χατζημάρκος** δήλωσε:

*“Ο κλάδος της φιλοξενίας είναι οι πνεύμονες με τους οποίους αναπνέουμε.*

*Ηθικό χρέος μας προς τις επόμενες γενιές είναι να  σχεδιάζουμε ένα μέλλον πιο έξυπνο, πιο ανθεκτικό, πιο δίκαιο και αυτό το υπηρετούμε με ωριμότητα, με υπευθυνότητα. Βιώσιμη φιλοξενία σημαίνει βιώσιμα νησιά, βιώσιμες τοπικές οικονομίες και κοινωνίες.*

*Στο Νότιο Αιγαίο, δεν μιλάμε απλώς για σχεδιασμούς ή φιλοδοξίες — μιλάμε για υλοποιημένες δράσεις, στη Χάλκη, την Αστυπάλαια, την Τήλο, τη Ρόδο. Η βιωσιμότητα δεν είναι μόνο ευθύνη της δημόσιας διοίκησης που μπορεί με διοικητικά μέτρα να φτάσει στον στόχο. Είναι μια συλλογική υπόθεση. Ο μόνος δρόμος προς ένα βιώσιμο αύριο είναι δουλεύοντας σε συνεργασία με την κοινωνία.*

*Είναι αδήριτη ανάγκη να ενώσουμε δυνάμεις για το καλύτερο σήμερα αλλά και το καλύτερο αύριο για τις επόμενες γενιές που θα ακολουθήσουν. Και σε αυτή την πορεία, η Περιφέρεια Νοτίου Αιγαίου έχει έναν πολύτιμο συνοδοιπόρο, το ΞΕΕ, που υπηρετεί τη βιωσιμότητα με πράξεις ευθύνης”*